Христо Смирненски
Радикалски марш

chitanka.info

Радикалски марш[0]

Другарю редакторе,

Научих се, че радикалите са обявили конкурс за написването на един сладкозвучен партиен марш, и като съзнавам, че само един марш им липсваше, за да достигнат властта и да поведат не само България, но и цялото човечество към културен, литературен и социален възход, то аз предлагам на висшия партиен съвет на радикално-демократическата партия следния мой скромен проект за радикалски марш:

Напред-назад!

Вървим ний, радикалите,

безспирно в бой неравен.

Часовника на халите

е символа ни славен.[1]

Напред-назад!

Назад-напред!

Могъща рат

във строен ред!

Дръжте бибероните

до своите уста,

с нас са милионите

книжевници в света.

Байрак развят

със кремав цвят.

Назад-напред —

напред-назад!

Ний имаме традиция —

традиция юнашка —

на всяка коалиция

да бъдеме опашка.

Назад-напред!

Напред-назад!

Тълпи безчет

при нас търчат!

Ний в тези дни трагически

летиме с устрем смел,

летиме героически

без ум, без чест, без цел!

Напред! Напред!

Назад! Назад!

Народна смет,

книжевна смрад!

[0] Публикация: Червен смях. Седмично илюстровано литературно-хумористично списание. София, г. III, бр. 6 от 9 февруари 1922 г., с подпис: Гаврош.

Под стихотворението е дадена бележка на „Червен смях“: „Тъй като написването на един радикалски марш е от всемирно и историческо значение, то „Червен смях“ подканя своите сътрудници да не поскъпят усилията си, като вземат участие в съдбоносния конкурс.

Издържаните в радикалски дух и в художествено отношение маршове ще бъдат напечатани в „Червен смях“. От своя страна „Радикал“ ще ги препечата и ще ходатайствува пред лирично-танцувалната комисия на радикал-демократическата партия за премирането им. А партийният съвет на радикалите ще ходатайствува пред г-н Омарчевски за отпразнуване тържествени юбилей на авторите.“

Стихотворението е отбелязано като първо от конкурса. ↑

[1] Часовникът на халите е вървял много неточно и често е изоставал. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.